## PRAVILNIK O IZMJENAMA I DOPUNAMA PRAVILNIKA O NAČINU I UVJETIMA PRISTUPA I ZAJEDNIČKOG KORIŠTENJA ELEKTRONIČKE KOMUNIKACIJSKE INFRASTRUKTURE I POVEZANE OPREME

### NN 93/2010 (28.7.2010.), PRAVILNIK O IZMJENAMA I DOPUNAMA PRAVILNIKA O NAČINU I UVJETIMA PRISTUPA I ZAJEDNIČKOG KORIŠTENJA ELEKTRONIČKE KOMUNIKACIJSKE INFRASTRUKTURE I POVEZANE OPREME

HRVATSKA AGENCIJA ZA POŠTU I ELEKTRONIČKE KOMUNIKACIJE

2613

Temeljem članka 12. stavka 1. točke 1. i članka 30. stavka 12. Zakona o elektroničkim komunikacijama (»Narodne novine« br. 73/08), Vijeće Hrvatske agencije za poštu i elektroničke komunikacije donosi

PRAVILNIK

O IZMJENAMA I DOPUNAMA PRAVILNIKA O NAČINU I UVJETIMA PRISTUPA I ZAJEDNIČKOG KORIŠTENJA ELEKTRONIČKE KOMUNIKACIJSKE INFRASTRUKTURE I POVEZANE OPREME

Članak 1.

U Pravilniku o načinu i uvjetima pristupa i zajedničkog korištenja elektroničke komunikacijske infrastrukture i povezane opreme (»Narodne novine« broj 154/08) članka 3. stavak 1. se mijenja i glasi:

1. cijev malog promjera: cijev izrađena od polietilena visoke gustoće, vanjskog promjera od 20 do 40 mm, s takvom unutrašnjom stijenkom koja osigurava vrlo mali koeficijent trenja,.

Članak 2.

U članku 3. dodaje se nova točka 2. koja glasi:

2. cijev promjera 50 mm: cijev izrađena od polietilena visoke gustoće, vanjskog promjera od 50 mm, s takvom unutrašnjom stijenkom koja osigurava vrlo mali koeficijent trenja,.

Članak 3.

U članku 3. dosadašnje točke 2., 3., 4., 5. i 6. postaju točke 3., 4., 5., 6. i 7.

Članak 4.

U članku 4. stavak 12. brojka »11« zamjenjuje se brojkom »10«.

Članak 5.

U članku 8. stavak 4. se briše, a dosadašnji stavak 5. postaje stavak 4.

Članak 6.

U članku 9. stavci 5., 6. i 11. mijenjaju se i glase:

(5) Troškove materijala i radova iz članka 4. stavka 17., odnosno članka 9. stavka 4. točke h. ovog pravilnika snosi operator korisnik, a infrastrukturni operator je dužan, u ugovoru iz stavka 3. ovoga članka, točno odrediti način i rok međusobnog obračuna tih troškova (refundiranja). Troškove operatora korisnika iz ovog stavka infrastrukturni operator će refundirati na način da za taj iznos jednokratno umanji račun za najam po drugim ugovorima za zajedničko korištenje kabelske kanalizacije. U slučaju da se cjelokupni iznos ne može refundirati od najma za tekuću godinu, preostali iznos će se refundirati od sljedećeg računa i tako sve do konačnog refundiranja ukupnog troška.

(6) Troškovi izrade tehničkog rješenja, materijala, radova, stručnog nadzora i ostalog nužnog za instalaciju kabela operatora korisnika nisu predmet refundiranja iz stavka 5. ovog članka.

(11) Operator korisnik može samostalno izvoditi ili ugovoriti s trećom osobom izvođenje radova iz tehničkog rješenja, uz obvezan stručni nadzor infrastrukturnog operatora ili nezavisne stručne osobe koju je odredio infrastrukturni operator, a cijena stručnog nadzora mora biti troškovno orijentirana.

Članak 7.

Članak 10. mijenja se i glasi:

(1) Agencija potiče zakonito zajedničko korištenje elektroničke komunikacijske infrastrukture i povezane opreme, te sprječavanje ugrožavanja sigurnosti uporabe elektroničke komunikacijske mreže, cjelovitosti mreže i međusobnog djelovanja elektroničkih komunikacijskih usluga. U tu svrhu, ovim člankom propisuje se postupak sređivanja postojećeg stanja kabela uvučenih bez prethodnog sklapanja ugovora o pristupu i zajedničkom korištenju kabelske kanalizacije.

(2) Infrastrukturni operator može pokrenuti sređivanje postojećeg stanja kabela uvučenih bez prethodnog zaključenja ugovora o pristupu i zajedničkom korištenju kabelske kanalizacije za dio kabelske kanalizacije, trase, za koju je prethodno ishodio potvrdu o pravu puta ili ima neko drugo stvarno pravo na nekretnini ili drugi pravni odnos s upraviteljem općeg dobra ili vlasnikom nekretnine, bez posredovanja Agencije, na način da pozove sve operatore korisnike i svake druge pravne ili fizičke osobe, koji imaju kabele u predmetnoj trasi, a nemaju sklopljen ugovor o pristupu i zajedničkom korištenju kabelske kanalizacije, da s njime reguliraju odnose sukladno odredbama Zakona.

(3) U slučaju da neki od operatora korisnika, pravnih ili fizičkih osoba odbije uzakonjenje ili tvrdi da ne posjeduje kabel u predmetnoj trasi, a infrastrukturni operator to ne prihvaća, može pokrenuti postupak uzakonjenja pred Agencijom.

(4) Infrastrukturni operator može pred Agencijom pokrenuti postupak uzakonjenja samo u slučaju da je prethodno pokušao sam urediti međusobni odnos s operatorima korisnicima i svakim drugim pravnim ili fizičkim osobama.

(5) U slučaju da je operator korisnik ili svaka druga pravna ili fizička osoba neopravdano odbila urediti odnose sukladno Zakonu, najam će se obračunati od datuma kada je infrastrukturni operator prvi puta pokrenuo postupak sređivanja postojećeg stanja kabela uvučenih bez prethodnog zaključenja ugovora o pristupu i zajedničkom korištenju kabelske kanalizacije.

(6) Infrastrukturni operator obvezan je, uz zahtjev za pokretanjem postupka iz stavka 4. ovog članka, priložiti sljedeću dokumentaciju:

a) dokaz da je podnositelj zahtjeva infrastrukturni operator na predmetnoj trasi kabelske kanalizacije (na primjer potvrdu o pravu puta)

b) dokaz da je operator korisnik, pravna ili fizička osoba, odbila sklopiti ugovor o zajedničkom korištenju kabelske kanalizacije ili da tvrdi da nema položene kabele na predmetnoj trasi

c) lokaciju svakoga pojedinog zdenca,

d) situaciju kabelske kanalizacije predmetne trase,

e) međusobnu udaljenost između zdenaca te između uvodnog zdenca i objekta,

f) broj i tip cijevi između zdenaca,

g) dokumentacija se dostavlja u .dwf formatu, na CD-u, (za točke c), d), e), f), g) i h)),

h) broj dostavljenih CD-a mora biti jednak broju operatora korisnika i pravnih ili fizičkih osoba iz stavka 3. ovoga članka.

(7) Agencija će, temeljem zahtjeva iz stavka 4. ovog članka, zatražiti od operatora korisnika i svake druge pravne ili fizičke osobe iz stavka 3. ovoga članka da u roku od 30 dana od dana primitka zahtjeva Agencije, prijave Agenciji uvučene kabele na predmetnoj trasi, na način da ih ucrtaju u dokumentaciju iz stavka 6. točke i) ovoga članka.

(8) Dokumentaciju koju operatori korisnici dostave, Agencija će proslijediti podnositelju zahtjeva da izradi konačnu i cjelovitu dokumentaciju kao konačno stvarno stanje na predmetnoj trasi.

(9) Tehničku dokumentaciju iz stavka 6. ovoga članka podnositelj zahtjeva će dostaviti Agenciji. Agencija će provesti daljnji postupak sukladno Zakonu i Zakonu o općem upravnom postupku.

(10) Po završetku postupka opisanog u stavcima 1. – 10. ovoga članka, a na temelju rezultata istog, Vijeće Agencije donosi odluku kojom nalaže daljnje obveze infrastrukturnom operatoru, operatoru korisniku i pravnoj ili fizičkoj osobi, u cilju konačnog sređivanja stanja u izgrađenoj kabelskoj kanalizaciji.

(11) Ako i nakon provedenog postupka, sukladno ovom članku, ostanu kabeli za koje nije prepoznat vlasnik i funkcionalnost, infrastrukturni operator predmetne trase ima pravo od Agencije zatražiti pokretanje stručnog nadzora za opetovano prepoznavanje vlasništva i funkcionalnosti. Kabeli za koje se neće moći prepoznati vlasništvo i funkcionalnost, bit će tretirani kao nekorišteni kabeli.

(12) Ako su poznati vlasnik i funkcionalnost kabela, a vlasnik kabela odbije sklopiti ugovor s infrastrukturnim operatorom, Agencija će obavijestiti krajnje korisnike na tom kabelu o nužnosti migracije nekom drugom operatoru, kako bi se nakon njihovog prespajanja kabel mogao izvući iz kabelske kanalizacije.

(13) Troškovi postupka iz ovog članka određivat će se sukladno odredbama Zakona o općem upravnom postupkom.

(14) Operator korisnik kao i svaka pravna ili fizička osoba koja ima uvučen kabel bez prethodno sklopljenog ugovora o pristupu i zajedničkom korištenju kabelske kanalizacije za predmetni kabel ili predmetne kabele, može također pokrenuti postupak sređivanja postojećeg stanja, odnosno podnijeti zahtjev infrastrukturnom operatoru za sklapanje ugovora o pristupu i zajedničkom korištenju kabelske kanalizacije.

Članak 8.

Članak 4. stavak 15. mijenja se na način da se iza riječi »cijev velikog promjera« dodaje »ø =110 mm,«.

Članak 9.

U tablici 2, u stupcu Kombinacija cijevi s kojom se popunjava slobodi prostor, u četvrtom redu oznake »PE20+PE16/12«, zamjenjuju se oznakama »PE20+2xMC16/12«.

Članak 10.

Članak 4. stavak 20. mijenja se na način da se između prve i druge rečenice dodaje nova rečenica koja glasi:

»Iznimno u postojećim priključcima za stambene i/ili poslovne građevine izvedenim s jednom cijevi malog promjera ili s cijevi promjera 50 mm, dozvoljeno je uz već postojeći kabel uvući i dodatni kabel.«.

Članak 11.

Članak 4. stavak 23. mijenja se i glasi:

»Ako na dijelu trase izgrađene kabelske kanalizacije postoji samo jedna cijev promjera 50 mm ili 40 mm, (PE50 ili PE40), te ako se u njoj već nalazi kabel, smatra se da na tom dijelu nema slobodnog prostora, pa se za svako polaganje dodatnog kabela operatora korisnika mora proširiti kabelsku kanalizaciju u skladu s tehničkim rješenjem.«.

Članak 12.

U članku 4. dodaje se novi stavak 24. koji glasi:

»U slučaju kad je trasa kabelske kanalizacije izgrađena s dvije cijevi promjera 50 mm ili 40 mm (2xPE50 ili 2xPE40), a u jednoj se nalazi kabel, dok je druga cijev prazna, mora biti u svakom trenutku omogućena nesmetana zamjena postojećeg kabela odgovarajućim kabelom najmanje istog promjera, koristeći za to predviđenu drugu praznu cijev u skladu sa člankom 4. stavak 3. ovog pravilnika.«.

Članak 13.

U članku 5. stavku 2. riječi: »radnog pritiska 600 kPas (6 bara)«, zamjenjuju se riječima: »radnog pritiska 1000 kPas (10 bara)«.

Članak 14.

U članku 7. stavku 8. u tablici broj 10. iza riječi: »Kapacitet mikrokabela«, dodaje se riječ »(orijentaciono)«.

Članak 15.

U članku 8. briše se stavak 4., a stavak 5. postaje stavak 4.

Članak 16.

Ovaj pravilnik stupa na snagu osmog dana od dana objave u »Narodnim novinama«.

Klasa: 011-01/10-01/05

Urbroj: 376-10/ZM-10-8

Zagreb, 14. srpnja 2010.

Predsjednik Vijeća
Miljenko Krvišek, dipl. ing. el., v. r.

Pravilnik, NN 93/2010-2613